NARIADENIE KOMISIE (ES) č. 1173/2009
z 30. novembra 2009,
ktorým sa určujú intervenčné strediská pre pšenicu a ryžu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 41 v spojení s jeho článkom 4,
keďže:
(1)
Komisia musí v členských štátoch určiť intervenčné strediská, ktoré zodpovedajú minimálnym podmienkam stanoveným v článku 2 nariadenia (ES) č. 670/2009 z 24. júla 2009, ktorým sa ustanovujú podrobné pravidlá vykonávania nariadenia Rady (ES) č. 1234/2007, pokiaľ ide o verejnú intervenciu na základe verejnej súťaže na nákup pšenice tvrdej alebo nelúpanej ryže (2).
(2)
V súlade s článkom 23 ods. 1 nariadenia (ES) č. 670/2009 členské štáty oznámia útvarom Komisie zoznam intervenčných stredísk na účel ich skutočného určenia a zoznam skladovacích priestorov patriacich k týmto strediskám, ktoré schválili ako zodpovedajúce minimálnym podmienkam požadovaným právnymi predpismi Spoločenstva.
(3)
S cieľom zabezpečiť správne fungovanie režimu verejnej intervencie je vhodné, aby Komisia určila intervenčné strediská v závislosti od ich geografickej polohy a uverejnila zoznam skladovacích zariadení, ktoré k ním patria, so všetkými informáciami potrebnými pre hospodárske subjekty, ktorých sa táto verejná intervencia týka.
(4)
Vzhľadom na časté úpravy, ktoré môžu nastať v tomto kontexte, a v snahe o správne riadenie intervencie je vhodné, aby Komisia poskytovala používateľom neustálu aktualizáciu týchto informácií a zabezpečila v tejto súvislosti prvé uverejnenie podrobností zoznamu skladovacích priestorov v sérii C Úradného vestníka Európskej únie a následne aktualizáciu týchto informácií v súlade s článkom 23 ods. 3 nariadenia (ES) č. 670/2009 všetkými vhodnými technickými prostriedkami pomocou informačných systémov, ktoré zaviedla, vrátane uverejnenia na internete.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Intervenčné strediská uvedené v článku 2 nariadenia (ES) č. 670/2009 sú určené v prílohe k tomuto nariadeniu.
Adresy skladovacích priestorov, ktoré patria k jednotlivým intervenčným strediskám, a podrobné informácie týkajúce sa týchto priestorov a intervenčných stredísk sa používateľom oznamujú prostredníctvom oznámenia Komisie v sérii C Úradného vestníka Európskej únie.
Úpravy a aktualizácia týchto informácií sa uskutočňujú v súlade s článkom 23 ods. 3 nariadenia (ES) č. 670/2009.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. novembra 2009.